Разположен е на 345 метра надморска височина в Динарските планини, на левия бряг на река Дрина и на 52 километра югоизточно от Сараево. Селището е известно от 1379 година и през следващите столетия е местен търговски център при пресичането на пътищата от Дубровник и Сараево] към вътрешността на Балканския полуостров. По време на Босненската война през 1992 – 1995 година Горажде е сред няколкото мюсюлмански анклава източно от Сараево, като градът е обсаден от сърбите в продължение на три години и половина, но не е превзет и не претърпява кланета, като тези в близката Сребреница.